TATUda imtihonga telefon va shpargalka olib kirishga uringan abituriyentlar test sinovlaridan chetlashtiriladi

Muhammad al-Xorazmiy nomidagi Toshkent axborot texnologiyalari universitetida 1-avgust kuni o‘tkaziladigan test sinovlariga telefon olib kirishga uringan barcha abituriyentlar testdan chetlatiladi. Bu haqda oliy ta’lim muassasasining rasmiy saytida ma’lum qilindi.

Joriy yilda universitetda bo‘lib o‘tadigan kirish imtihonlarida adolatni ta’minlash maqsadida bir qator yangiliklar joriy etildi va 1-avgust kuni ham yana qator yangiliklar joriy etiladi, deyiladi xabarnomada. Shunday yangiliklardan biri — test sinovlari o‘tkaziladigan binoga kirishda abituriyentning mikrokalkulyator, lug‘at, jadval, kitob, uyali telefon, kompyuter, telekommunikatsiya vositalari va shpargalkalar olib kirishga harakat qilgani nazoratchilar tomonidan aniqlansa, o‘sha abituriyentga dalolatnoma tuzilib, u test sinovlaridan chetlashtiriladi.
“Vazirlar Mahkamasining 2017-yil iyundagi 393-sonli qarori bilan tasdiqlangan ‘Oliy ta’lim muassasalarining bakalavriatiga talabalarni o‘qishga qabul qilish tartibi to‘g‘risidagi Nizom’da ham, undan oldin amalda bo‘lgan nizomlarda ham mazkur qoida belgilab qo‘yilgan edi. Biroq ushbu qoidaga doim ham qat’iy amal qilinmas, abituriyentlarning mazkur nojo‘ya hatti-harakati aksariyat hollarda kechirilar edi”, — ta’kidlanadi bayonotda.
Joriy yildan boshlab mazkur qoidaga qat’iy amal qilinadi. Test sinovlari o‘tadigan binoga qo‘shimcha vositalar olib kirishga uringan abituriyent aniqlangan zahoti test sinovlariga kirgizilmasdan, imtihondan chetlashtiriladi.
TATU qabul komissiyasi bergan ma’lumotga ko‘ra, barcha abituriyentlar nomiga maxsus ogohlantirish xatlari tayyorlandi va DTM varaqasini olishga kelgan har bir abituriyentga taqdim etilib, yana bir bor bu haqda ogohlantiriladi.
Joriy yilda TATUga 1600 nafar talaba qabul qilinadi. 2017-yilda 12234 , jumladan, o‘zbek guruhlariga 9688, rus guruhlariga 2536 abituriyent hujjat topshirgan. 2016-yil bilan solishtirilganda abituriyentlar soni 1579 nafarga (14,8 foizga) oshgan.